Poštovane dame i gospodo, poštovani narodni poslanici, otvaram Jedanaestu posebnu sednicu Narodne skupštine Republike Srbije u Jedanaestom sazivu. Ovu posebnu sednicu, saglasno članu 119. stav 3. Poslovnika Narodne skupštine, sazvala sam radi polaganja zakletve izabranih lica koja, u skladu sa zakonom, zakletvu polažu pred Narodnom skupštinom. Podsećam vas da je Narodna skupština Republike Srbije, na sednici Trećeg vanrednog zasedanja u Jedanaestom sazivu, održanoj 20. jula 2017. godine, izabrala profesora dr Pavla Petrovića za predsednika Fiskalnog saveta, prof. dr Vladimira Vučkovića i dr Nikolu Altiparmakova, za članove Fiskalnog saveta, a gospodina Zorana Pašalića za Zaštitnika građana. Podsećam vas, takođe, da je članom 92b. stav 4. Zakona o budžetskom sistemu utvrđeno da nakon izbora, članovi Fiskalnog saveta polažu zakletvu pred Narodnom skupštinom, a članom 7. stav 2. Zakona o Zaštitniku građana, utvrđeno je da Zaštitnik građana polaže zakletvu pred Narodnom skupštinom. U skladu sa tim, pozivam najpre članove Fiskalnog saveta, prof. dr Pavla Petrovića, prof. dr Vladimira Vučkovića i dr Nikolu Altiparmakova, da pristupe radi polaganja Zakletve. (Predsednik čita tekst Zakletve, izabrani članovi Fiskalnog saveta ponavljaju tekst Zakletve:) "ZAKLINJEM SE NA ODANOST REPUBLICI SRBIJI. OBEĆAVAM DA ĆU POŠTOVATI USTAV I ZAKONE. ZAKLINJEM SE ČAŠĆU DA ĆU SVOJU DUŽNOST OBAVLJATI NEZAVISNO, POŠTENO I NA DOBROBIT SADAŠNJIH I BUDUĆIH GENERACIJA“ Molim predsednike i članove Fiskalnog saveta da potpišu tekst Zakletve.(Članovi Fiskalnog saveta potpisuju tekst Zakletve.) Hvala. U ime poslanika Narodne skupštine Republike Srbije i u svoje lično ime, čestitam na izboru i želim vam uspešan rad.Sada pozivam Zaštitnika građana, gospodina Zorana Pašalića, da pristupi i položi Zakletvu.(Predsednik čita tekst Zakletve, a izabrani Zaštitnik građana ponavlja tekst Zakletve.) "ZAKLINJEM SE DA ĆU SVOJU DUŽNOST OBAVLJATI ODGOVORNO, NEPRISTRASNO I NEZAVISNO, U SKLADU SA USTAVOM I ZAKONOM I DA ĆU SAVESNO RADITI NA ZAŠTITI I UNAPREĐENJU LJUDSKIH PRAVA I SLOBODA.“ Molim Zaštitnika građana da potpiše tekst Zakletve. (Zaštitnik građana potpisuje tekst Zakletve.) Ujedno vam se zahvaljujem, u svoje imei u ime narodnih poslanika, dozvolite da vam čestitam još jednom na izboru i da vam poželim srećan i dobar rad u korist građana Srbije. Hvala. Poštovani poslanici, zaključujem Jedanaestu posebnu sednicu Narodne skupštine Republike Srbije u Jedanaestom sazivu. Hvala.